Toshkentda ochilgan sanoat yarmarkasi va kooperatsiyasi birjasida 55 mamlakat vakillari qatnashmoqda

“O‘zekspomarkaz”da VII Xalqaro sanoat yarmarkasi va Kooperatsiya birjasi ochildi. Bu haqda O‘zA xabar bermoqda.

Xalqaro sanoat yarmarkasi va Kooperatsiya birjasining hozirgi kuzgi bosqichida mamlakatimizda faoliyat yuritayotgan 1,3 mingta korxona hamda Germaniya, Italiya, Buyuk Britaniya, Latviya, Janubiy Koreya, Xitoy, Polsha, Qozog‘iston, Rossiya kabi dunyoning 55 mamlakatidagi kompaniya va firmalarning mingdan ortiq vakili qatnashmoqda.

Yetakchi sanoat tarmoqlari, ular uchun innovatsiya loyihalari ishlab chiqadigan ilmiy institutlar hamda istiqbolli kichik korxonalarning 60 dan ortiq markazlashtirilgan taqdimot marosimlarini ham o‘tkazish rejalashtirilgan.

Yarmarkada O‘zbekiston sanoatining yetakchi tarmoq va korxonalari o‘z mahsulotlarini ishlab chiqarish sektorlari bo‘yicha namoyish etmoqda. Tadbirda geologiya-qidiruv, mineral-xomashyo resurslarini qayta ishlash, ilmtalab texnologiyalar, avtomobilsozlik, qishloq xo‘jaligi mashinasozligi, elektrotexnika, kimyo, farmatsevtika, yengil, oziq-ovqat, qurilish materiallari sanoati, matbaa, transport va transport mashinasozligi kabi tarmoqlar keng taqdim etilmoqda.

Ta’kidlash joiz, sanoat yarmarkasi va Kooperatsiya birjasi ikki bosqichda o‘tkazilmoqda. 2013-yilning mart-iyun oylarida o‘tkazilgan birinchi bosqichda hududiy va tarmoq sanoat yarmarkalari bo‘lib o‘tdi. Ularda ishtirok etgan 3 mingdan ortiq korxonaning 1800 tasi xalq iste’moli tovarlari ishlab chiqaradi.

Stendlarda turli sanoat tarmoqlari uchun mo‘ljallangan 16 mingga yaqin mahsulot namunalari namoyish etildi. Ushbu tadbirlar yakuni bo‘yicha sanoat kooperatsiyasi doirasida mahsulot yetkazib berish to‘g‘risida jami qiymati 446,4 milliard so‘mlik xo‘jalik shartnomalari tuzildi. Shuning 22,2 foizini iste’mol tovarlarini yetkazib berish bo‘yicha shartnomalar tashkil etadi. 224,9 million dollarlik eksport shartnomalari imzolandi.

Birja besh kun davom etadi.
Foto © O‘zA